DA Den Europæiske Unions Tidende L 2/5

KOMMISSIONENS FORORDNING (EU) Nr. 6/2010

af 5. januar 2010

om indledning af en fornyet undersøgelse af Rådets forordning (EF) nr. 1292/2007 og (EF) nr. 367/2006 (om indførelse af en endelig antidumpingtold og udligningstold på importen af polyethylenterephthalatfolie (PET-folie) med oprindelse i Indien og om udvidelse af nævnte told til at omfatte importen af polyethylenterephthalatfolie afsendt fra bl.a. Israel) med henblik på at fastslå, om det er muligt at fritage en israelsk eksportør for disse foranstaltninger, ophæve antidumpingtolden på import fra nævnte eksportør og lade import fra nævnte eksportør registrere

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1) (»antidumpinggrundforordningen«), særlig artikel 11, stk. 4, og artikel 13, stk. 4, og Rådets forordning (EF) nr. 597/2009 af 11. juni 2009 om beskyttelse mod subsidieret indførsel fra lande, der ikke er medlemmer af Det Europæiske Fællesskab (2) (»antisubsidiegrundforordningen«), særlig artikel 20 og artikel 23, stk. 5 og 6,

efter høring af det rådgivende udvalg, og

ud fra følgende betragtninger:

A. GÆLDENDE FORANSTALTNINGER

(1) Rådet indførte ved forordning (EF) nr. 1676/2001 (3) og (EF) nr. 2597/1999 (4) henholdsvis antidumping- og udligningsforanstaltninger i forbindelse med PET-folie med oprindelse i Indien (»de oprindelige foranstaltninger«). Ved Rådets forordning (EF) nr. 1975/2004 (5) og (EF) nr. 1976/2004 (6) udvidede Rådet disse foranstaltninger til at omfatte PET-folie afsendt fra Israel (»de udvidede foranstaltninger«) med undtagelse af importvarer produceret af en specifikt angivet virksomhed.

(2) Ved Rådets forordning (EF) nr. 101/2006 (7) ændrede Rådet forordning (EF) nr. 1975/2004 og (EF) nr. 1976/2004 med henblik på at fritage en anden virksomhed for de udvidede foranstaltninger.

(3) På grundlag af en udløbsundersøgelse af antidumpingforanstaltningerne indførte Rådet ved forordning (EF) nr. 1292/2007 (8) en antidumpingtold på import af polyethylenterephthalatfolie (PET-folie) med oprindelse i Indien og udvidede tolden til at omfatte import af den samme vare afsendt fra Brasilien og Israel, uanset om varen er angivet med Brasilien eller Israel som oprindelsesland eller ej, med undtagelse af visse producenter, jf. forordningens artikel 2, stk. 4.

(4) På grundlag af en udløbsundersøgelse af udligningsforanstaltningerne indførte Rådet ved forordning (EF) nr. 367/2006 (9) en udligningstold på import af polyethylenterephthalatfolie (PET-folie) med oprindelse i Indien og udvidede tolden til at omfatte import af den samme vare afsendt fra Brasilien og Israel, uanset om varen er angivet med Brasilien eller Israel som oprindelsesland eller ej, med undtagelse af visse producenter, jf. forordningens artikel 1, stk. 3.

(5) Forordning (EF) nr. 1292/2007 og (EF) nr. 367/2006 blev senest ændret ved Rådets forordning (EF) nr. 15/2009 (10).

B. ANMODNING OM FORNYET UNDERSØGELSE

(6) Kommissionen modtog en anmodning om fritagelse i henhold til antidumpinggrundforordningens artikel 11, stk. 4, og artikel 13, stk. 4, og antisubsidiegrundforordningens artikel 20 og artikel 23, stk. 5 og 6., for de antidumping- og udligningsforanstaltninger, der er udvidet til at omfatte import af PET-folie afsendt fra Israel. Ansøgningen blev indgivet af S.Z.P. Plastic Packaging Products Ltd (»ansøgeren«), en producent i Israel (»det pågældende land«).

C. DEN PÅGÆLDENDE VARE

(7) Den vare, der er genstand for undersøgelsen, er polyethylenterephthalatfolie (PET-folie) afsendt fra Israel (»den pågældende vare«), som i øjeblikket tariferes under KN-kode ex 3920 62 19 og ex 3920 62 90.

D. BEGRUNDELSE FOR DEN FORNYEDE UNDERSØGELSE

(8) Ansøgeren hævder, at han ikke eksporterede den pågældende vare, der tariferes under KN-kode ex 3920 62 19 eller ex 3920 62 90, til Den Europæiske Union i den periode, der blev lagt til grund for den undersøgelse, der førte til de udvidede foranstaltninger, dvs. 1. januar til 31. december 2003.

(9) Ansøgeren hævdede yderligere, at han ikke er forretningsmæssigt forbundet med de eksporterende producenter, der er genstand for foranstaltninger, og at han ikke har omgået de gældende foranstaltninger for PET-folie med oprindelse i Indien.

E. PROCEDURE

(10) Producenter i Fællesskabet, der vides at være berørt af sagen, er blevet underrettet om den ovennævnte anmodning og har fået lejlighed til at fremsætte bemærkninger. Der er ikke modtaget nogen bemærkninger.

(11) Efter at have undersøgt de foreliggende oplysninger konkluderer Kommissionen, at der er tilstrækkelige beviser til at berettige indledningen af en fornyet undersøgelse, jf. antidumpinggrundforordningens artikel 11, stk. 4, og artikel 13, stk. 4, samt antisubsidiegrundforordningens artikel 20 og artikel 23, stk. 5 og 6, med henblik på at fastslå, om ansøgeren kan fritages fra disse foranstaltninger.

a) Spørgeskemaer

Kommissionen fremsender et spørgeskema til ansøgeren for at indhente de oplysninger, som den anser for nødvendige for sin undersøgelse.

b) Indhentning af oplysninger og afholdelse af høringer

Alle interesserede parter opfordres herved til at tilkendegive deres synspunkter skriftligt og til at fremlægge dokumentation herfor. Kommissionen kan desuden høre interesserede parter, hvis de fremsætter skriftlig anmodning herom og påviser, at der er særlige grunde til, at de bør høres.

F. OPHÆVELSE AF GÆLDENDE ANTIDUMPINGTOLD OG REGISTRERING AF IMPORTEN

(12) I henhold til antidumpinggrundforordningens artikel 11, stk. 4, skal den gældende antidumpingtold ophæves, for så vidt angår importen af den pågældende vare, som fremstilles og sælges af ansøgeren med henblik på eksport til EU.

(13) Samtidig skal denne import gøres til genstand for registrering i overensstemmelse med antidumpinggrundforordningens artikel 14, stk. 5, for at sikre, at der kan opkræves antidumpingtold med tilbagevirkende kraft fra datoen for indledningen af denne fornyede undersøgelse, hvis den fører til en konklusion om, at ansøgeren omgår de gældende foranstaltninger. Størrelsen af ansøgerens eventuelle fremtidige afgiftstilsvar kan ikke vurderes på dette tidspunkt i proceduren.

G. TIDSFRISTER

(14) For at sikre en forsvarlig forvaltning bør der fastsættes frister, inden for hvilke: a) interesserede parter kan give sig til kende for Kommissionen, fremsætte deres synspunkter skriftligt og indgive svar på spørgeskemaet, jf. denne forordnings betragtning 11, litra a), eller andre oplysninger, der skal tages hensyn til i undersøgelsen og b) interesserede parter kan fremsætte skriftlig anmodning om at blive hørt af Kommissionen.

H. MANGLENDE SAMARBEJDSVILJE

(15) I tilfælde, hvor en interesseret part nægter at give adgang til de nødvendige oplysninger eller på anden måde undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. antidumpinggrundforordningens artikel 18 og antisubsidiegrundforordningens artikel 28.

(16) Konstateres det, at en interesseret part har indgivet urigtige eller vildledende oplysninger, ses der bort fra disse oplysninger, og der kan i overensstemmelse med antidumpinggrundforordningens artikel 18 og antisubsidiegrundforordningens artikel 28 gøres brug af de foreliggende faktiske oplysninger. Hvis en berørt part udviser manglende eller begrænset samarbejdsvilje, og undersøgelsesresultaterne derfor baseres på de foreliggende faktiske oplysninger i overensstemmelse med antidumpinggrundforordningens artikel 18 og antisubsidiegrundforordninges artikel 28, kan resultatet blive mindre gunstigt for den pågældende part, end hvis der var udvist samarbejdsvilje.

I. BEHANDLING AF PERSONOPLYSNINGER

(17) Det skal bemærkes, at personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (11).

J. HØRINGSKONSULENT

(18) Det skal bemærkes, at hvis der opstår vanskeligheder i forbindelse med parternes udøvelse af retten til at forsvare sig, kan høringskonsulenten fra Generaldirektoratet for Handel anmodes om at gribe ind. Høringskonsulenten optræder som formidler mellem de interesserede parter og Kommissionens tjenestegrene og kan om nødvendigt mægle i proceduremæssige spørgsmål, der vedrører beskyttelse af parternes interesser i forbindelse med denne procedure, navnlig hvad angår spørgsmål om aktindsigt, fortrolige oplysninger, forlængelse af frister og behandling af skriftlige og/eller mundtlige indlæg. Yderligere oplysninger og kontaktoplysninger findes på høringskonsulentens webside på webstedet for Generaldirektoratet for Handel (http://ec.europa.eu/trade) —

VEDTAGET FØLGENDE FORORDNING:

Artikel 1

Hermed indledes en fornyet undersøgelse af forordning (EF) nr. 1292/2007 og (EF) nr. 367/2006 i henhold til artikel 11, stk. 4, og artikel 13, stk. 4, i forordning (EF) nr. 384/96 og artikel 20 og artikel 23, stk. 5 og 6, i forordning (EF) nr. 597/2009 med henblik på at fastslå, om importen af polyethylenterephthalatfolie (PET-folie), for øjeblikket henhørende under KN-kode ex 3920 62 19 eller ex 3920 62 90, afsendt fra Israel af S.Z.P. Plastic Packaging Products Ltd (Taric-tillægskode A964), bør pålægges den antidumping- og antisubsidietold, der er indført ved forordning (EF) nr. 1292/2007 og (EF) nr. 367/2006.

Artikel 2

Den antidumpingtold, der blev indført ved forordning (EF) nr. 1292/2007, ophæves, for så vidt angår den import, der er omhandlet i nærværende forordnings artikel 1.

Artikel 3

Toldmyndighederne pålægges at træffe passende foranstaltninger til at registrere den i denne forordnings artikel 1 omhandlede import, jf. artikel 14, stk. 5, i forordning (EF) nr. 384/96. Registreringen ophører ni måneder efter datoen for denne forordnings ikrafttræden.

Artikel 4

1. Medmindre andet er angivet, skal interesserede parter give sig til kende over for Kommissionen, fremsætte deres synspunkter skriftligt og indgive svar på det spørgeskema, der er nævnt i denne forordnings betragtning 11, litra a), eller fremlægge alle andre oplysninger senest 37 dage efter denne forordnings ikrafttræden, hvis der skal tages hensyn til deres bemærkninger i forbindelse med undersøgelsen. Der gøres opmærksom på, at de fleste proceduremæssige rettigheder, der er fastsat i forordning (EF) nr. 384/96 og (EF) 597/2009 kun kan respekteres, hvis parterne giver sig til kende inden for ovennævnte frist.

Interesserede parter kan også skriftligt anmode om at blive hørt af Kommissionen inden for samme frist på 37 dage.

2. Alle bemærkninger og anmodninger fra interesserede parter skal indgives skriftligt (ikke i elektronisk form, medmindre andet er angivet) med angivelse af den pågældendes navn, adresse, e-mail-adresse, telefon- og faxnummer. Alle skriftlige bemærkninger, herunder de oplysninger, der forlanges i denne forordning, spørgeskemabesvarelser og korrespondance fra interesserede parter, som afgives i fortrolighed, mærkes »Limited« (12) og ledsages af to kopier af en ikke-fortrolig udgave, som mærkes »For inspection by interested parties«, jf. artikel 19, stk. 2, i forordning (EF) nr. 384/96 og artikel 29, stk. 2, i forordning (EF) nr. 597/2009.

Oplysninger om sagen og/eller anmodninger om at blive hørt indsendes til følgende adresse:

Europa-Kommissionen Generaldirektoratet for Handel Direktorat H Kontor: N105 4/92 1049 Bruxelles Belgien Fax (32 2) 295 65 05

Artikel 5

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 5. januar 2010. På Kommissionens vegne José Manuel BARROSO Formand

(1) EFT L 56 af 6.3.1996, s. 1.

(2) EUT L 188 af 18.7.2009, s. 93.

(3) EFT L 227 af 23.8.2001, s. 1.

(4) EFT L 316 af 10.12.1999, s. 1.

(5) EUT L 342 af 18.11.2004, s. 1.

(6) EUT L 342 af 18.11.2004, s. 8.

(7) EUT L 17 af 21.1.2006, s. 1.

(8) EUT L 288 af 6.11.2007, s. 1.

(9) EUT L 68 af 8.3.2006, s. 15.

(10) EUT L 6 af 10.1. 2009, s. 1.

(11) EFT L 8 af 12.1.2001, s. 1.

(12) Dette betyder, at dokumentet kun er til intern brug og er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43). Det er et fortroligt dokument i henhold til artikel 19 i Rådets forordning (EF) nr. 384/96 (EFT L 56 af 6.3.1996, s. 1), artikel 6 i WTO-aftalen om gennemførelse af artikel VI i GATT 1994 (antidumpingaftalen), artikel 29 i Rådets forordning (EF) nr. 597/2009 (EUT L 188 af 18.7.2009, s. 93) samt artikel 12 i WTO-aftalen om subsidier og udligningsforanstaltninger.